
DECISIÓ 22/04

Assumpte: Anunci Plan Autónomos 10  de Vodafone
1. El 26 d’abril de 2004, el senyor José Miguel Sanz Martínez, en nom i representació de la Unió de Consumidors de Catalunya, formula una reclamació en relació amb l’anunci esmentat. El reclamant considera que la campanya publicitària és un supòsit de publicitat il·lícita per enganyosa, pel fet d’ometre informació imprescindible i, en aquest sentit, pot induir a error els seus destinataris ja que no s’indiquen les condicions més importants del contracte de l’oferta que es publicita. 

2. Es localitza una emissió de l’anunci objecte de reclamació el 16 de març de 2004, a les 21.39 hores, pel Canal 33.

3. L’anunci està ambientat en un hospital i representa un empresari autònom, en el moment previ a una intervenció quirúrgica, fent els darrers contactes amb clients a través d’un telèfon mòbil. Una veu en off diu: “Un autònom no es pot permetre parar. Però amb el Plan Autónomos 10 Vodafone li torna l’import de la factura durant la baixa i a més a més, tarifa 10 cèntims minut tot el dia”. 
Paral·lelament, a peu de pantalla apareix una sobreimpressió en moviment, de mida petita i que passa a gran velocitat, la qual indica les condicions del producte ofert: “Cobertura de l’assegurança: baixa per malaltia i accident. Franq. 15/7 dies respectivament. Cobertura màxima 2 euros dia o 62 euros mes. Condicions a www.vodafone.es. Assegurança de franc el primer any. Oferta vàlida fins al 9.03.05. Est. Trucada 12 ct. Tarifa per a trucades estatals a Vodafone i fixos i consum mínim 20 euros al mes. Impostos indirectes no inclosos”.

Finalitza l’anunci amb l’eslògan: “La vida és mòbil. Mòbil és Vodafone”

4. Vist, en la reunió de la Comissió de Continguts del 17 de maig, l’informe de l’Àrea Jurídica del Consell de l’Audiovisual de Catalunya, de 10 de maig de 2004 . 

5. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 16 de juny de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell estima la reclamació, considerant que l’anunci pot induir a error els seus destinataris atès que informa de les limitacions i restriccions de les condicions ofertes a través d’un text sobreimprès que, tant per la mida com pel fet de no ser estàtic, és totalment il·legible per una persona teleespectadora. 

El Consell entén que aquest és un supòsit de publicitat enganyosa i, per tant, il·lícita.

En aquest sentit, i en el supòsit que es tornés a emetre l’esmentada campanya publicitària, s’insta l’operador de televisió a no emetre el contingut de l’espot, mentre no s’adeqüi a la legislació vigent. 

6. Comunicar aquesta decisió a la Unió de Consumidors de Catalunya i a Televisió de Catalunya.

Barcelona,  16 de juny de 2004

El president

Francesc Codina i Castillo

